Raja Azmi Raja Ambiah

Raja Azmi bin Raja Ambiah (1923 - 28 Februari 1974) atau lebih dikenali sebagai R. Azmi merupakan seorang penyanyi Melayu era 50-an,  60-an dan 70-an yang sering mendendangkan lagu-lagu di radio Malaysia. Beliau dilahirkan pada tahun 1923 di Kuala Kangsar, Perak.

Beliau dikatakan disisihkan oleh kerabat istana Perak kerana memilih untuk membabitkan diri dalam bidang seni. Lebih kerakyatan, dan berdarah seni. R digunakan untuk mendekati golongan rakyat pada zaman dulu yang begitu mengagungkan Raja dan takut ketulahan.

Selepas disisihkan, beliau membawa diri ke Singapura dan diterima bekerja di MFP Studio, Jalan Ampas sebagai penyanyi latar dan pelakon pembantu.

Beliau merupakan artis seangkatan dengan Tan Sri P.Ramlee, Tan Sri S.M. Salim di dalam program Bakat Radio 1947. Beliau pernah berlakon di dalam filem bertajuk Bapa Saya dan merupakan penyanyi latar bagi filem-filem keluaran Malay Film Productions Ltd. Selain itu, beliau pernah bergandingan berlakon dan menyanyi bersama P. Ramlee dalam filem Anjoran Nasib. Beliau juga pandai menyanyi dan menggubah lagu.

Mulai awal tahun 1960-an, namanya mula tenggelam. R. Azmi terpaksa menyara kehidupannya menyanyi di funfair, itupun sambutannya tidaklah seberapa. Jika kalian mendengar lagunya iaitu Nasib Penyanyi,  ia menggambarkan kehidupan sebenar beliau. 

R. Azmi meninggal dunia pada 28 Februari 1974 akibat penyakit asma pada usia 51 tahun di rumah seorang guru besar di Klang, Selangor. Kehidupan beliau sekitar 70-an sangatlah daif sehingga tiada tempat tinggal. Beliau dijaga oleh seorang guru besar sehingga menghembuskan nafas terakhir. Terdapat satu filem yang mengenang jasa R. Azmi iaitu di dalam filem Jimi Asmara. Filem Jimi Asmara lakonan Allahyarham Hani Mohsin Hanafi juga melengkapkan gambaran tentang kehidupan R. Azmi. Hidupnya di saat akhir amatlah melarat kerana tiada anak isteri atau saudara mara di sisinya. Tambahan pula, pembabitannya di bidang seni tidak memungkinkan beliau mengumpul harta di hari tua, hinggakan beliau terpaksa menumpang teduh di rumah orang hanya untuk menemui ajal.

Filemografi
 Bapa Saya
 Syorga Dunia
 Tas Tangan Wanita
 Anjoran Nasib

Lagu-lagu
 Bercerai Kasih
 Cahaya Bulan Di Air Tenang
 Dari Kerana Mata
 Di Bawah Bulan Purnama (duet dengan Rokiah Wanda)
 Dunia Sekarang
 Hore Hore Samba 
 Hati Rindu
 Hatiku Kecewa
 Helo Helo Sayang
 Ingin Ku Berjumpa
 Kalau Ke Singapura
 Kerana Mata
 Kalau Sudah Tergoda
 Malam Bahagia
 Mata Keranjang
 Memikat Hati
 Nasib Penyanyi
 Pak Hitam
 Renungan Di Senjakala
 Rindu Kalbu 
 Siputih Kuning
 Si Cantik Manis
 Senyuman Yang Manis
 Terimalah Salamku
 Air mata Kasih
 Puncak Bahagia (duet dengan Lena)(1953)
 Tasek Madu (duet dengan Lena)(1950)

 Penghidupan Baru (duet dengan Rubiah)(1951)
 Hitam Manis
Nona Singapura

Pautan luar
 R. Azmi di Myspace.
 Penyanyi R Azmi Adalah Kerabat Diraja Perak

Kelahiran 1923
Kematian 1974
Penyanyi lelaki Malaysia